Document ID: 31996R1749

A Bizottság 1749/96/EK rendelete
(1996. szeptember 9.)
a harmonizált fogyasztói árindexekről szóló 2494/95/EK tanácsi rendelet végrehajtására vonatkozó kezdeti intézkedésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmonizált fogyasztói árindexekről szóló, 1995. október 23-i 2494/95/EK tanácsi rendeletre [1] és különösen annak 4. cikkére és 5. cikkének (3) bekezdésére,
mivel minden tagállam köteles létrehozni egy harmonizált fogyasztói árindexet (HICP) az 1997. januári indexszámmal kezdődően;
mivel a 2494/95/EK rendelet 3. cikkének értelmében a HICP hatálya a fogyasztói szükségletek közvetlen kielégítésére szolgáló, a tagállam gazdasági területén megvásárolható termékekre és szolgáltatásokra terjed ki;
mivel a tagállamok által összeállított, meglévő fogyasztói árindexek megfigyelési köre, az újabban jelentős termékek és szolgáltatások felvételekor követett gyakorlat, a megfigyelt termékek minőségi változásának figyelembevételét szolgáló árkiigazító eljárások, az elemi aggregátumok árindexeinek összeállításához alkalmazott áregyesítési módszerek, vagy az árak összegyűjtésekor alkalmazott mintavételi módszerek és gyakorlatok olyan mértékben különböznek az egyes tagállamokban, hogy az azok alapján a tagállamok által összeállított fogyasztói árindexek nem felelnek meg a HICP létrehozásához szükséges összehasonlíthatósági követelményeknek;
mivel az aktuális havi árak korábbi árakkal való helyettesítésének gyakorlata nem ugyanarra az eredményre vezet, mint a ténylegesen összegyűjtött árak alkalmazása és akadályozza, hogy a tagállamok által kialakított fogyasztói árindexek megfeleljenek a HICP létrehozásához szükséges összehasonlíthatósági követelményeknek;
mivel szükséges, hogy az újabban jelentős termékek és szolgáltatások beletartozzanak mind azokba a HICP-kbe, amelyek súlyozási rendszerét évente naprakésszé teszik, mind azokba, amelyek súlyozási rendszerét kevésbé gyakran teszik naprakésszé;
mivel a 2494/95/EK rendelet 5. cikke (3) bekezdésének megfelelően végrehajtási intézkedésekre van szükség a HICP-k összehasonlíthatóságának biztosításához;
mivel a 2494/95/EK rendelet 15. cikkének megfelelően a Bizottság (Eurostat) jelentést készít a Tanács részére a HICP-k megbízhatóságáról és az összehasonlíthatósági követelményeknek való megfeleléséről;
mivel az e rendeletben meghatározott intézkedések összhangban vannak a 89/382/EGK-Euratom tanácsi határozat [2];
mivel a 2494/95/EK rendelet 5. cikke (3) bekezdésének megfelelően folytatott konzultációt követően az Európai Monetáris Intézet kinyilvánította kedvező véleményét,
ELFOGADTA EZT A RENDELETET:
I. ÁLTALÁNOS RENDELKEZÉSEK
1. cikk
Cél
E rendelet célja, hogy a valamennyi tagállam által összeállítandó összehasonlítható harmonizált fogyasztói árindex (HICP) létrehozása érdekében kialakítsa:
- a termékek és szolgáltatások kezdeti megfigyelési körét és a megfigyelési kör naprakésszé tételének összehasonlítható gyakorlatát az újabban jelentős termékek és szolgáltatások bevonása érdekében,
- a minőségi kiigazítás esetén alkalmazott eljárások minimumszabályait,
- a felhasznált árakra vonatkozó minimumszabályokat,
- az elemi aggregátumok árindexeinek számítási képletét.
E rendelet célja továbbá biztosítani, hogy az árak mintavétele olyan legyen, hogy a HICP-k kielégítően megbízhatóak legyenek a nemzetközi összehasonlításokhoz, és olyan információt szolgáltassanak, amely alapján meg lehet állapítani a mintavétel minimumszabályait.
2. cikk
Meghatározások
E rendelet alkalmazásában:
a) a HICP termékeinek és szolgáltatásainak kezdeti megfigyelési köre: a négyszámjegyű kategóriákként és alkategóriákként meghatározott, az I. mellékletben megadott COICOP/HICP (egyéni fogyasztás rendeltetés szerinti osztályozása a HICP igényeinek megfelelően) osztályozás szerinti megfigyelési kör;
b) újabban jelentős termékek és szolgáltatások: azok a termékek és szolgáltatások, amelyek árváltozásait nem tartalmazza kifejezetten egy tagállam HICP-je, és amelyek becsült fogyasztói kiadása legalább egy ezrede a HICP megfigyelési körébe tartozó kiadásoknak;
c) minőségváltozás: ha egy tagállam megítélése szerint egy termék vagy szolgáltatás új változatának vagy modelljének tulajdonságai olyan mértékben eltérnek az általa helyettesített és korábban a HICP-k kiszámítása érdekében megfigyelésre kiválasztott termékektől vagy szolgáltatásoktól, hogy az jelentősen módosítja hasznosságát a fogyasztók számára. Nem minőségváltozás a HICP minta átfogó felülvizsgálata;
d) minőségi kiigazítás: az az eljárás, amely lehetővé teszi a minőségváltozás figyelembevételét, a megfigyelt aktuális áraknak vagy a bázisáraknak a minőségváltozással egyenértékű tényezővel vagy összeggel való növelése vagy csökkentése által;
e) célminta: a termékek és szolgáltatások árának sorozata, amelyet a tagállam a HICP 1997 januárjától kezdődő vagy bármely egyéb későbbi időpontban történő összeállítása érdekében szándékozik összegyűjteni, abból a célból, hogy eleget tegyen saját szabványának, vagy bármely egyéb, a megbízhatóságra vagy az összehasonlíthatóságra vonatkozó európai szabványnak;
f) megfigyelt ár: a tagállamok által ténylegesen megerősített ár;
g) becsült ár: az olyan ár, amely egy megfigyelt árat helyettesít, és amely egy megfelelő becslési eljáráson alapul. Az előzetesen megfigyelt árak nem tekinthetők becsült áraknak, kivéve ha bizonyítható, hogy megfelelő becslések;
h) helyettesítő ár: annak a terméknek vagy szolgáltatásnak a megfigyelt ára, amely közvetlen helyettesítője annak a terméknek vagy szolgáltatásnak, amelynek ára a célminta részét képezi;
i) elemi aggregátum indexe: az elemi aggregátum olyan árindexe, amely kizárólag árakra vonatkozó adatokat tartalmaz;
j) elemi aggregátum: a HICP legrészletesebb rétegzettségi szintje által lefedett kiadások vagy fogyasztások, amelyen belül súlyozási célokra nem állnak rendelkezésre a kiadásokra vonatkozó megbízható információk;
k) mintavétel: a HICP összeállítása során alkalmazott minden olyan eljárás, amely alapján a fogyasztók által megfizetett árak sokaságának részhalmazát, a HICP megfigyelési körébe tartozó bizonyos termék vagy szolgáltatás kategória árváltozásának becslésére használják;
l) megbízhatóság: az a "pontosság", amelyet a mintavételi hibák mértéke, valamint a "reprezentativitás", vagyis a torzítás hiánya alapján értékelnek.
II. AZ ÖSSZEHASONLÍTHATÓSÁGOT, MEGBÍZHATÓSÁGOT ÉS A HICP HELYTÁLLÓSÁGÁT BIZTOSÍTÓ INTÉZKEDÉSEK
3. cikk
Kezdeti lefedettség
Azokat a HICP-ket, amelyek minden egyes, az I. mellékletben felsorolt - a megfigyelési kör összes kategóriájához tartozó teljes kiadás több, mint egy ezred részét jelentő - kategóriára vonatkozóan tartalmaznak árindexeket és súlyokat, összehasonlíthatónak kell tekinteni.
4. cikk
Újabban jelentős termékek és szolgáltatások
A tagállamok:
a) rendszeresen felkutatják az újabban jelentős termékeket és szolgáltatásokat;
b) ellenőrzik a más tagállamok által bejelentett, újabban jelentős termékek és szolgáltatások jelentőségét.
A HICP-t akkor kell oly módon összeállítani, hogy tartalmazza az újabban jelentős termék vagy szolgáltatás árának változását, ha feltételezik, hogy a termék vagy szolgáltatás megfelel a 2. cikk b) pontja szerinti meghatározásnak. Ezt a műveletet az azonosítást követő 12 hónapon belül kell elvégezni, akár a rendelet I. mellékletében meghatározott COICOP/HICP-osztályozás megfelelő kategóriájának súlya vagy a kategórián belüli súlyok módosítása, akár a súly egy részének az újabban jelentős termékhez vagy szolgáltatáshoz rendelése által.
5. cikk
A minőségi kiigazítás eljárásának minimumszabályai
(1) Azokat a HICP-ket, amelyek minőségi kiigazítása megfelelően megtörtént, összehasonlíthatóaknak kell tekinteni. Minőségváltozás esetén a tagállamok összeállítják az árindexeket a megfelelő minőségkiigazítások elvégzésével, amely a minőségváltozás értékének egyértelmű becslésén alapul. Nemzeti becslések hiányában a tagállamok a Bizottság (Eurostat) által rendelkezésre bocsátott információkon alapuló becsléseket használják, amennyiben ezek elérhetőek és lényegesek.
(2) Amikor semmiféle becslés nem áll rendelkezésre, az árváltozásokat a kiválasztott helyettesítő és az általa helyettesített termék vagy szolgáltatás ára közötti különbség alapján kell megbecsülni. Egyetlen esetben sem lehet a minőségváltozást a két cikk ára közötti teljes különbség alapján becsülni, kivéve ha ez a választás indokolt. Amennyiben a helyettesítést azt követően kell elvégezni, hogy a terméket vagy szolgáltatást csökkentett áron kínálták fel, a helyettesítőt a fogyasztó számára való hasznosság hasonlósága alapján kell kiválasztani, és nem az ár hasonlósága alapján.
6. cikk
Az árakra vonatkozó minimumszabályok
(1) A tagállamok a célminta megfigyelt árait felhasználva készítik el a HICP-ket.
a) Amennyiben szükséges a célminta havi megfigyelése, de a megfigyelés egy cikk elérhetetlensége vagy bármely más ok miatt meghiúsul, az első vagy a második hónapban becsült árakat lehet használni, a harmadik hónaptól kezdődően azonban helyettesítő árakat kell használni.
b) Amennyiben, kivételesen, a célminta havinál ritkább megfigyelése szükséges, becsült árakat kell használni azokra a hónapokra, amelyekre a megfigyelt árak nem kötelezőek. Becsült árakat lehet akkor is használni, amikor az árak megfigyelése első alkalommal hiúsul meg. Amennyiben a megfigyelés két egymást követő alkalommal is sikertelen, helyettesítő árakat kell használni.
(2) Amennyiben az e cikkben említett esetekben semmiféle helyettesítő ár nem áll rendelkezésre, folytatni lehet a becsült árak használatát, feltéve hogy használatuk mértéke nem haladja meg az összehasonlíthatóság követelményének teljesítéséhez szükséges szintet.
7. cikk
Elemi aggregátumok árindexei
A HICP-ket vagy az e rendelet II. mellékletének (1) bekezdésében megadott két képlet egyikét használva kell összeállítani, vagy egy azokkal egyenértékű olyan alternatív képletet használva, amely nem eredményez olyan indexszámot, amely egy év alatt az előző évhez képest átlagosan több mint egytized százalékponttal rendszeresen eltér az egyik megadott képlet alapján számított indexszámtól.
8. cikk
A mintavétel minimumszabályai
Az olyan célminták alapján összeállított HICP-ket, amelyek minden egyes COICOP/HICP-kategórián belül elegendő elemi aggregátumot tartalmaznak ahhoz, hogy figyelembe véve a kategóriára vonatkozó súlyozást, képviseljék a kategórián belüli cikkek változatosságát, és minden egyes elemi aggregátumon belül elegendő árat tartalmaznak az ármozgások sokaságon belüli változásának figyelembe vételéhez, megbízhatóaknak és összehasonlíthatóaknak kell tekinteni.
9. cikk
Minőségellenőrzés
A tagállamok:
a) a Bizottság (Eurostat) kérésére közlik az eredeti megfigyelési körbe nem tartozó kategóriákra fordított kiadásokra vonatkozó, a HICP megfigyelési körébe tartozó teljes kiadás arányában kifejezett mindazon információkat, amelyek lehetővé teszik e rendelet betartásának értékelését;
b) jelentik a Bizottságnak (Eurostat) az azonosított, újabban jelentős termékeket és szolgáltatásokat, és, amennyiben szükséges, az újabban jelentős termék- vagy szolgáltatásmegfigyelési körből kimaradásának okait, annak érdekében, hogy lehetővé tegyék e rendelet betartásának értékelését;
c) figyelemmel kísérik azon minőségváltozások és kiigazítások gyakoriságát, amelyeket úgy teljesítenek, hogy bizonyítható legyen a rendelet betartása, valamint a Bizottság (Eurostat) kérésére közölnek minden, e tekintetben hasznos információt;
d) összeállítják és vezetik a célminta részletes jegyzékét, valamint ellenőrzik az ármegfigyeléseket és árbecsléseket oly módon, hogy biztosítsák e rendelet betartását. A Bizottság (Eurostat) kérésére közlik mindazokat az információkat, amelyek lehetővé teszik a követelmények betartásának értékelését és biztosítását;
e) amennyiben az e rendelet II. mellékletének (1) bekezdésében meghatározott képletektől eltérő képletet használnak, a Bizottság (Eurostat) kérésére közlik a kiválasztott időszakokra és elemi aggregátumokra vonatkozó, az alternatív képlet használatából adódó hatásokra vonatkozó azon információkat, amelyek elegendőek e rendelet betartásának értékeléséhez;
f) a Bizottság (Eurostat) kérésére közlik a célmintákra vonatkozó azon részletes információkat, amelyek elegendőek e rendelet betartásának értékeléséhez, valamint a minták reprezentativitására és pontosságára vonatkozó összefoglaló statisztikákat, lehetővé téve a Bizottság (Eurostat) számára, hogy az 1997 októberében esedékes, a 2494/95/EK rendelet 15. cikke alapján szükséges HICP-ről szóló jelentésben javaslatokat tegyen a mintavétel minimumszabályaira.
III. ZÁRÓ RENDELKEZÉSEK
10. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. szeptember 9-én.

Labels: 3
2